
เอกสารประชาสัมพันธ์
สิทธิประโยชน์ของผู้สูงอายุ คนพิการ ผู้ป่วยเอดส์

จัดทำโดย
 อบต.หันตะเภา อ.วังน้อย จ.พระนครศรีอยุธยา
ติดต่อสอบถามได้ที่ โทร.0-3579-9122-23
*************************************************

สิทธิของผู้สูงอายุ
พระราชบัญญัติผู้สูงอายุ พ.ศ.2546 แก้ไขเพิ่มเติม
ฉบับที่ 2 พ.ศ.2553 เป็นกฎหมายที่ให้การคุ้มครอง ส่งเสริม และสนับสนุนผู้สูงอายุได้รับสิทธิในด้านต่างๆ รวมทั้งก่อให้เกิดสิทธิประโยชน์ต่อองค์กรด้านผู้สูงอายุและประชาชนทั่วไป เช่น เงินสงเคราะห์ผู้สูงอายุ
คุณสมบัติของผู้มีสิทธิจะได้รับเบี้ยยังชีพผู้สูงอายุ
1. มีสัญชาติไทย
2. มีภูมิลำเนาอยู่ในเขตองค์การบริหารส่วนตำบลหันตะเภาตามทะเบียนบ้าน
3. มีอายุหกสิบปีขึ้นไป ซึ่งได้ลงทะเบียน และยื่นคำขอรับเบี้ยยังชีพผู้สูงอายุต่อองค์การบริหารส่วนตำบลหันตะเภา
4. ไม่เป็นผู้ได้รับสวัสดิการหรือสิทธิประโยชน์อื่นใดจากหน่วยงานของรัฐ รัฐวิสาหกิจ หรือองค์กรปกครองส่วนท้องถิ่น ได้แก่ ผู้รับเงินบำนาญ เบี้ยหวัด บำนาญพิเศษ หรือเงินอื่นใดในลักษณะเดียวกัน ผู้สูงอายุที่อยู่ในสถานสงเคราะห์ของรัฐหรือองค์กรปกครองส่วนท้องถิ่น ผู้ได้รับเงินเดือน ค่าตอบแทน รายได้ประจำ หรือผลประโยชน์ตอบแทนอย่างอื่นที่รัฐหรือองค์กรปกครองส่วนท้องถิ่นจัดให้เป็นประจำ ยกเว้นผู้พิการและผู้ป่วยเอดส์ตามระเบียบกระทรวงมหาดไทยว่าด้วยการจ่ายเงินสงเคราะห์เพื่อการยังชีพขององค์กรปกครองส่วนท้องถิ่น พ.ศ.2548
ขั้นตอนการยื่นคำขอ

ภายในเดือนพฤศจิกายนของทุกปีให้ผู้ที่จะมีอายุครบหกสิบปีบริบูรณ์ขึ้นไปในปีงบประมาณถัดไป ลงทะเบียนและยื่นคำขอรับเงินเบี้ยยังชีพผู้สูงอายุด้วยตนเอง ณ องค์การบริหารส่วนตำบลหันตะเภา หรือสถานที่ที่องค์การบริหารส่วนตำบลหันตะเภากำหนด โดยมีหลักฐาน ดังนี้
1. บัตรประจำตัวประชาชนพร้อมสำเนา
2. ทะเบียนบ้านพร้อมสำเนา
3. สมุดบัญชีเงินฝากธนาคารพร้อมสำเนา สำหรับกรณีผู้สูงอายุประสงค์ของรับเงินเบี้ยยังชีพผู้สูงอายุผ่านธนาคาร
ในกรณีที่มีความจำเป็นผู้สูงอายุไม่สามารถมาลงทะเบียนด้วยตนเองได้ อาจมอบอำนาจเป็นลายลักษณ์อักษรให้ผู้อื่นเป็นผู้ยื่นคำขอรับเบี้ยยังชีพผู้สูงอายุแทนได้
การสิ้นสุดการได้รับเงินเบี้ยยังชีพผู้สูงอายุ
1. ตาย
2. ขาดคุณสมบัติตามระเบียบฯ
3. แจ้งสละสิทธิการขอรับเงินเบี้ยยังชีพผู้สูงอายุเป็นหนังสือต่อองค์การบริหารส่วนตำบลหันตะเภา
สิทธิประโยชน์อื่นสำหรับผู้สูงอายุ
1. การให้คำปรึกษาด้านสิทธิประโยชน์ที่พึงจะได้รับ
2. การประกอบอาชีพหรือการฝึกอาชีพที่เหมาะสม
3. การส่งเสริมความรู้ภูมิปัญญาท้องถิ่น
4. การพัฒนาตนเองและการมีส่วนร่วมในกิจกรรมทางสังคม
5. การสงเคราะห์เบี้ยยังชีพและการอื่นตามที่คณะกรรมการประกาศกำหนด
*************************************************
สิทธิประโยชน์สำหรับคนพิการ

พระราชบัญญัติส่งเสริมและพัฒนาคุณภาพชีวิตคนพิการ พ.ศ.2550  เป็นกฎหมายที่ให้การฟื้นฟูสมรรถภาพคนพิการ การส่งเสริมและการพัฒนาคุณภาพชีวิตคนพิการ  และสิทธิประโยชน์ที่ผู้พิการพึงได้รับ เช่น การบริการฟื้นฟูสมรรถภาพและค่าใช้จ่ายในการรักษาพยาบาล  การรับเงินสงเคราะห์เบี้ยความพิการ
คุณสมบัติของผู้มีสิทธิจะได้รับเงินเบี้ยความพิการ
1. มีสัญชาติไทย
2. มีภูมิลำเนาอยู่ในเขตองค์การบริหารส่วนตำบลหันตะเภาตามทะเบียนบ้าน
3. มีบัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการ
4. ไม่เป็นบุคคลซึ่งอยู่ในความอุปการะของสถานสงเคราะห์ของรัฐ
ขั้นตอนการยื่นขอ


ภายในเดือนพฤศจิกายนของทุกปีให้คนพิการ  ลงทะเบียนและยื่นคำขอรับเงินเบี้ยความพิการในปีงบประมาณถัดไปด้วยตนเองต่อองค์การบริหารส่วนตำบลหันตะเภา  ณ ที่ทำการองค์การบริหารส่วนตำบลหันตะเภา หรือสถานที่           ที่องค์การบริหารส่วนตำบลหันตะเภากำหนด โดยมีหลักฐาน ดังนี้
1. บัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการ
2. ทะเบียนบ้าน
3. สมุดบัญชีเงินฝากธนาคาร  สำหรับกรณีที่ผู้ขอรับเงินเบี้ยความพิการประสงค์ขอรับเงินเบี้ยความพิการผ่านธนาคาร
งานบริการของ อบต.หันตะเภา สำหรับผู้พิการ

อบต.หันตะเภา  อำนวยความสะดวกสำหรับผู้พิการในการนำส่งเอกสารต่อเพื่อทำจัด/ต่อบัตรประจำตัวคนพิการ ณ สำนักงานพัฒนาสังคมและความมั่นคงของมนุษย์  จังหวัดพระนครศรีอยุธยา  โดยผู้พิการหรือผู้ดูแลจะต้องนำเอกสารมายื่น ณ อบต.หันตะเภา ดังนี้
1. สำเนาบัตรประจำตัวประชาชนของผู้พิการ จำนวน 1 ฉบับ
2. สำเนาทะเบียนบ้านของผู้พิการ จำนวน 1 ฉบับ
3. รูปถ่ายคนพิการ จำนวน 1 นิ้ว จำนวน 2 รูป
4. ใบรับรองแพทย์ซึ่งออกโดยผู้ประกอบวิชาชีพเวชกรรมของสถานพยาบาลของรัฐหรือเอกชนที่เลขาธิการ สนง.ส่งเสริมและพัฒนาคุณภาพชีวิตคนพิการแห่งชาติกำหนด
5. กรณีที่มีผู้ดูแลคนพิการ  ให้แนบสำเนาบัตรประชาชนและสำเนาทะเบียนบ้านของผู้ดูแลคนพิการอีก จำนวน 1 ชุด
************************************************
สิทธิประโยชน์ผู้ป่วยเอดส์

ระเบียบกระทรวงมหาดไทยว่าด้วยการจ่ายเงินสงเคราะห์เพื่อการยังชีพขององค์กรปกครองส่วนท้องถิ่น พ.ศ.2548
ขั้นตอนการยื่นคำขอ

ผู้ป่วยเอดส์สามารถยื่นคำขอรับเงินสงเคราะห์ได้ตลอด โดยนำเอกสารมายื่น ณ อบต.หันตะเภา ดังนี้
1. สำเนาบัตรประจำตัวประชาชน จำนวน 1 ฉบับ
2. สำเนาทะเบียนบ้าน จำนวน 1 ฉบับ
3. ใบรับรองแพทย์  
************************************************
เบี้ยยังชีพที่ได้รับ
ผู้สูงอายุ
อายุ  60 - 69  ปี   ได้รับเดือนละ    600    บาท
อายุ  70 - 79  ปี   ได้รับเดือนละ    700    บาท
อายุ  80 - 89  ปี   ได้รับเดือนละ    800    บาท
อายุ  90  ปีขึ้นไป ได้รับเดือนละ  1,000  บาท
ผู้พิการ
ได้รับ เดือนละ  800  บาท
ผู้ป่วยเอดส์

ได้รับ เดือนละ  500  บาท
************************************************
